**Όταν στο Μουσείο τα κουρούπια, γίνανε αμφορείς, υδρίες και κύλικες**

**Συμμετέχοντες**

**Σχολείο: Δημοτικού Σχολείου Επισκοπής-Γωνιάς Θήρας**

*Τάξη***:** Δ΄ Τάξη

*Αριθμός μαθητών*:14

*Αριθμός παλιννοστούντων/αλλοδαπών μαθητών*:10

*Χώρα προέλευσης των παλιννοστούντων/αλλοδαπών μαθητών:*Αλβανία 9, Γεωργία 1

**Όνομα εκπαιδευτικού:**Γεώργιος Γεωργιάδης

**Μουσείο: Αρχαιολογικό Μουσείο Θήρας**

**Όνομα αρχαιολόγου:** Μάγια Ευσταθίου

*Σύντομη περιγραφή του προφίλ της τάξης και της κατάστασης που διαμορφώνεται:*Όλοι οι αλλοδαποί μαθητές της τάξης δεν έχουν πρόβλημα γλώσσας γιατί έχουν γεννηθεί και μεγαλώσει στην Ελλάδα. Τα παιδιά συνεργάζονται μεταξύ τους και δεν υπάρχει πρόβλημα αντιπαλότητας. Το κλίμα εντός και εκτός της τάξης είναι αρκετά καλό.

*Διδακτικές ώρες:* 30

**Γενικοί στόχοι**

* Η εξοικείωση των παιδιών με το Μουσείο και την πολιτιστική κληρονομιά του τόπου.
* Η ανάδειξη της επίσκεψης στο Μουσείο σε ευχάριστη εμπειρία, προσαρμοσμένη στις ανάγκες και τις δυνατότητες των παιδιών.
* Η ανάπτυξη μέσα από τα εκθέματα του Μουσείου των ικανοτήτων των παιδιών για παρατήρηση, εξερεύνηση και κατανόηση των αντικειμένων του τεχνητού κόσμου.
* Σύνδεση τόσο του μαθήματος ιστορίας όσο και του μαθήματος των εικαστικών του σχολικού προγράμματος με το εκπαιδευτικό πρόγραμμα.
* Η ανάπτυξη της ενεργητικής συμμετοχής και του συνεργατικού πνεύματος των παιδιών.
* Μείωση της κοινωνικής απομόνωσης, ενδυνάμωση της εμπιστοσύνης στους άλλους, ομαδική εργασία, ενδυνάμωση του ρόλου των γονέων και συνεργασίας με την κοινότητα, πληρέστερη γνωριμία με τον τόπο.

**Ειδικοί στόχοι**

* Η ανάδειξη της αρχαίας ελληνικής κεραμικής διαχρονικά.
* Τα πήλινα αγγεία ως πηγή πληροφοριών για την αρχαιότητα.
* Η ανάδειξη των δυνατοτήτων προσέγγισης των αγγείων: σχήμα, διακόσμηση, χρήση, εμπόριο, χρονολόγηση, ονομασίες.
* Η γνωριμία των μαθητών με μερικά είδη αγγείων.
* Η γνωριμία των μαθητών με τον τρόπο κατασκευής των πήλινων αγγείων στην αρχαιότητα και σήμερα.
* Σύγκριση παραδοσιακών σκευών των τόπων τους με τα αρχαία αγγεία ως προς τη μορφή, το σχήμα, τη διακόσμηση και τη χρήση τους.
* Οι μαθητές να κατασκευάσουν το δικό τους αγγείο.
* Οι μαθητές να κάνουν μια δική τους έκθεση βασισμένη στο πρόγραμμα.
* Οι μαθητές να ξεναγήσουν τους γονείς τους.

**Δράσεις**

* Εισαγωγή στην τάξη από το δάσκαλο: γενική εισαγωγή στο πρόγραμμα.
* Επίσκεψη αρχαιολόγου του μουσείου στο σχολείο: τα πήλινα αγγεία ως πηγή πληροφοριών για την ελληνική αρχαιότητα και η εν γένει σημασία τους. Μία εισαγωγή στο θέμα του προγράμματος βασισμένη σε οπτικό υλικό (βλ. Εποπτικό υλικό).
* Συγκρότηση των παιδιών σε ομάδες, τα οποία αναλαμβάνουν ανά ομάδα ένα από τα θέματα που θα συζητηθεί στο μουσείο και συγκεντρώνουν, από το βιβλίο τους και από άλλες πηγές, πληροφορίες για αυτά, προκειμένου κατά την επίσκεψη στο μουσείο να συμμετάσχουν ενεργά.
* Δημιουργία εντύπου για όλους τους μαθητές και τις μαθήτριες που περιέχει εικόνες, πληροφορίες, παιχνίδια και δραστηριότητες σχετικά με τα αγγεία.
* Επίσκεψη των μαθητών στο μουσείο: τα παιδιά μέσα από ένα παιχνίδι παρατήρησης-αναζήτησης εντοπίζουν ορισμένα είδη αρχαίων αγγείων και ανακαλύπτουν το σχήμα και τη διακόσμησή τους, τη χρήση τους, τους τόπους προέλευσής τους και την εποχή κατασκευής τους. Ειδικά, γνωρίζουν αντιπροσωπευτικά αγγεία της γεωμετρικής, μελανόμορφης και ερυθρόμορφης κεραμικής.
* Επίσκεψη σε εργαστήρι κεραμικής. Οι μαθητές κατασκευάζουν αγγεία με τη βοήθεια του αγγειοπλάστη, κ. Αντρέα Μάκαρη. Τα αφήνουν κάποιες μέρες να ψηθούν και έπειτα τα παίρνουν στην τάξη και τα χρωματίζουν.
* Στο τέλος της σχολικής χρονιάς έγινε έκθεση στην αίθουσα εκδηλώσεων του σχολείου με τις κατασκευές των παιδιών και με το ενημερωτικό υλικό που είχαν συγκεντρώσει για να παρουσιάσουν το θέμα σε άλλες τάξεις του σχολείου και στους γονείς τους.

**Δραστηριότητες**

* Κατασκευή και επιζωγράφιση των αγγείων από τα παιδιά.
* Χειροτεχνίες σχετικές με το θέμα, κατασκευή αγγείων από διάφορα υλικά, ζωγραφική τους, συναρμολόγηση (puzzle) στο χώρο της τάξης.
* Συγκέντρωση πληροφοριών από τα ίδια τα παιδιά για σύγχρονα πήλινα αγγεία από τις χώρες προέλευσής τους σύμφωνα με συγκεκριμένο ερωτηματολόγιο που καταρτίστηκε από τους υπεύθυνους του προγράμματος.
* Ξενάγηση των γονέων από τα παιδιά στο χώρο του μουσείου.
* Έκθεση με πληροφοριακό υλικό συγκεντρωμένο από τα παιδιά για τα αρχαία αγγεία και τα πήλινα αγγεία του τόπους τους και με τις χειροτεχνίες τους

Μαθησιακοί πόροι:
βιβλία, εικόνες, διαδίκτυο, φύλλα εργασίας, έντυπο έγχρωμο εγχειρίδιο.

*Δράσεις με σαφή διαπολιτισμικό χαρακτήρα*

Στο σχολείο, αφού τα οι μαθητές ήρθαν σε επαφή με την αρχαιότητα, γνώρισαν την τέχνη και τις συνήθειες του αρχαίου πολιτισμού, την καθημερινή ζωή των ανθρώπων. Έγινε αναφορά και σύνδεση με απλά πήλινα δοχεία και αγγεία καθημερινής χρήσης που υπάρχουν στις χώρες καταγωγής τους. Άλλωστε, η ομαδικότητα των εργασιών και η συνεργατικότητα των μαθητών, αλλοδαπών και μη, αποτελούν από μόνα τους στοιχεία διαπολιτισμικής εκπαίδευσης.

**Αξιολόγηση**

 Το πρόγραμμα κύλισε ικανοποιητικά, καθώς επιτεύχθηκαν οι περισσότεροι στόχοι που είχαμε θέσει εξαρχής. Η συνεργασία με την αρχαιολόγο ήταν πάρα πολύ καλή. Οι μαθητές ήρθαν σε επαφή με τους αρμόδιους του Αρχαιολογικού μουσείου και είχαν τη δυνατότητα να διατυπώσουν τις απορίες τους. Δεν παρατηρήθηκαν δυσκολίες ή αρνητικά σημεία στην υλοποίηση της δράσης. Αντιθέτως, υπήρξε άψογη συνεργασία μεταξύ μαθητών και εκπαιδευτικού καθώς και μεταξύ εκπαιδευτικού και αρχαιολόγου.

 Οι μαθητές έδειξαν ενδιαφέρον κατά τη διάρκεια των επισκέψεων, καθώς και κατά τη διάρκεια των παρουσιάσεων και των δραστηριοτήτων, κατά τη διάρκεια των οποίων ο ενθουσιασμός τους ήταν έκδηλος.